VALTUUSTOALOITE

”Luumäki – elinvoimainen kylähyvänen, myös tulevaisuudessa”

Jotta Luumäki voi säilyttää elinvoimaisuutensa yhä kiristyvässä taloustilanteessa, säästöjen lisäksi tulee kiinnittää huomiota myös siihen, millä tavalla Luumäki voi profiloitua edukseen houkutellakseen kuntaan uusia asukkaita.

Kuntastrategia vaatii terävöittämistä ja konkretisoimista. Mielestämme olisi hyvä sopia painopisteet, joihin tulee panostaa ja joilla mahdollisesti erotutaan muista. Olisi syytä myös aikaansaada selkeä visio siitä mihin pyritään, miten edetään tavoitteita kohti ja miten tavoitteiden saavuttamista seurataan.

Uskoaksemme kuntalaisilla voisi olla kehityskelpoisia ideoita, joita säästöjen osalta kartoitettiinkin. Ajatuksia Luumäen vahvuuksista ja kehitysideoista voisi kerätä eri ryhmiltä strukturoidusti ja selkeästi analysoitavilla kysymyksillä; esimerkiksi lasten vanhemmilta sidosryhmien kautta organisoidusti, nuorisoparlamentilta, vanhusjärjestöiltä, vapaaehtoistoimijoilta. Toki myös eri puolueiden edustajilta, jotta saadaan selville mitä kehitystä ajatellen tärkeänä pidetään.

Erityispanosta ideoineen voisivat tuoda kesäasukkaat ja paikkakunnalta poismuuttaneet, joilta voisi tiedustella paikkakunnan etuja tai pyytää heitä kertomaan mikä heidät mahdollisesti saisi muuttamaan Luumäelle. Ei liene haitaksi senkään kaltainen ideointi, jossa pohditaan kuinka tehdä muuttaminen mahdollisimman helpoksi ja houkuttelevaksi esimerkiksi etätöitä ajatellen panostamalla valokaapeliin, helpottamalla kaikin mahdollisiin keinoin kesäasuntojen muuttamista talviasuttaviksi, lupaamalla toteuttamiskelpoisia täkyjä kuten tietyn ajanjakson ilmaisia/vähäkustanteisia harrastemahdollisuuksia tmv. Hyvä olisi myös pohtia medianäkyvyyttä kaikkeen tähän liittyen.

Kyselyn tuloksien kokoamiseen ja edelleen kehittelyyn tulisi koota virkamiehistä, päättäjistä ja kenties myös järjestöjen edustajista koottu työryhmä, tai vähintäänkin sopia ketkä hoitavat täytäntöönpanon. Lisäksi kehityskelpoisten ajatusten konkretisointiin tulee budjetoida tarvittavat varat. Toki kaikki tämä kehitystyö noudattaen kuntalakia ja pykäliä sekä päätöksenteon demokratiaa.

Tiedostamme että kaikki tämä maksaa aikaa, vaivaa, euroja ja näkemysten hioutumista, mutta on uskoaksemme kaiken tämän väärtti, jos kunta halutaan itsenäisenä tai ainakin elinvoimaisena säilyttää tulevinakin vuosina. Luumäellä on paljon vahvuuksia, jotka on hyvä nostaa esiin ja uskaltaa rohkeasti panostaa yhdessä sovitun painopisteen suuntaan.

Luumäellä 25.01.2021 Kristillisdemokraattien puolesta

 Tuija Reinilä